Nicolae Ciucă susține continuarea coaliției. "România trebuie să menţină actualul trend"
- Bianca Ion
- 29 martie 2024, 10:14
Nicolae Ciucă, susține că actuala coaliție "trebuie să existe în continuare". În viziunea președintelui liberalilor, coaliția are rolul de a ajuta România să se dezvolte.
Pe de altă parte, liderul liberal a reiterat motivul pentru care cele două mari partide au decis să aibă candidați comuni în alegerile europarlamentare, argumentând că acest lucru reprezintă un test al credibilității coaliției actuale.
Nicolae Ciucă susține continuarea coaliției PNL - PSD
"Este o coaliţie între două partide mari, istorice. Această confruntare între partide este una normală, pentru că de aceea există democraţia. În situaţii complicate, care nu lasă să se întrevadă o soluţie, este absolut normal - şi consider asta ca făcând parte din atributul de responsabilitate al fiecărui lider politic - să se angajeze pe un drum care excede interesului politic unui partid sau al altuia, al unui lider politic sau al altuia şi să vedem interesul ţării. (...) Ea (coaliţia - n.r.) trebuie să existe în continuare, pentru că România trebuie să-şi menţină actualul trend", a declarat Nicolae Ciucă joi seară, la România TV.
Nicolae Ciucă, despre candidatura sa la prezidențiale
Liderul liberalilor susține că rezultatele alegerilor europarlamentare din iunie 2024 sunt primele care vor conta și vor arăta șansele coaliției PSD-PNL de a avea candidat comun și la alegerile prezidențiale.
"Poate fi o ipoteză, orice scenariu trebuie să existe, dar eu cred că românii se uită la tot ce s-a întâmplat bun, la tot ce nu s-a întâmplat în România, analizează și văd că șansa unei stabilități e cea care poate asigura echilibrul economic. Ne mai gândim la președinte comun la președinție", s-a exprimat Nicolae Ciucă, președintele PNL, la România TV.
Până la stabilirea următoarelor obiective ale coaliției, Ciucă nu exclude "competiția" dintre cele două partide, chiar dacă au candidați comuni la alegerile locale.
"Această confruntare între partide este una normală, pentru că de aceea există democraţia. În situaţii complicate, care nu lasă să se întrevadă o soluţie, este absolut normal - şi consider asta ca făcând parte din atributul de responsabilitate al fiecărui lider politic - să se angajeze pe un drum care excede interesului politic unui partid sau al altuia, al unui lider politic sau al altuia şi să vedem interesul ţării", a subliniat Nicolae Ciucă, potrivit sursei citate.
De ce a fost nevoie de o listă comună pentru alegerile europarlamentare
În aceeași discuție, Nicolae Ciucă a explicat și motivele pentru care a fost nevoie de o listă comună pentru alegerile europarlamentare.
"Necesitatea listei comune este aceea că după doi ani şi cinci luni vrem să verificăm dacă această coaliţie a căpătat cu adevărat credibilitate şi cetăţenii României au încredere în ea. De aceea nu am luat niciun fel de decizie cu privire la ceea ce se întâmplă după aceea. (...) Este un început pentru un proiect care să ne asigure guvernarea pe următorii patru ani de zile", mai spune Nicolae Ciucă.